De såkaldte coliforme bakterier, der blev fundet hos flere vandværker, er nu væk.

Den var tilbage i november, at Aalborg Kommune gav påbud i flere byer om at koge vandet. Det skete efter fund af jordbakterier, og løbende er anbefalingen blevet ophævet flere steder. Og nu - efter en måned - kan borgere ved Gl. Sulsted Vandværk endelig tappe vand fra hanen uden at koge. Det oplyser Aalborg Kommune i en pressemeddelelse. Dermed er ingen vandværker i området omfattet af kogeanbefalingen, som blev meldt ud 30. november 2022. En vandprøve fra Hammer Bakker Forsyningsselskab viste såkaldte coliforme bakterier i drikkevandet. Bakterier, som normalt forekommer i jord og overfladevand. Coliforme bakterier må ikke kunne påvises i drikkevand, og derfor følger nu påbud om en kogeanbefaling og opfølgende prøver til alle vandværker, der forsynes helt eller delvist fra Hammer Bakker. Når der findes coliforme bakterier i drikkevandet, kan det være, fordi det er forurenet med overfladevand, og dermed er der en risiko for, at vandet indeholder sygdomsfremkaldende bakterier.